**Fără anestezie**

*Felix*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Intrăm cu noul ev în carantină

Punând bizareriilor hotar,

Căci au uitat cocorii să mai vină

Și-avem un anotimp interimar.

Plouă de jos în sus și ziua-i noapte

Căci zorii-ntârzie la machiaj,

Și-n strepezire de idei necoapte

Umanitatea intră-n derapaj.

Nu-i un coșmar din somnul rațiunii

Ci e halucinantul adevăr,

Căci dăm pe „astăzi” ca tribut minciunii

Și-l abordăm pe „mâine” în răspăr.

Cu indolență ne purtăm eclipsa,

Imuni la dragoste, de spirit goi,

Și chiar dacă se joacă-Apocalipsa

Noi vom boci abia din actul doi.

E veacul meu, e timpul vieții mele

Când curg fără anestezii prin ani,

Trăind azi profețite „vremuri grele”,

Să ne trezim, iubiți contemporani!

Mă dor nefericite legi nedrepte,

Mă dor Sodome renăscând subit,

Mă dor acele neumblate trepte

Urcând spre Adevărul zămislit.

Eu sufăr, Doamne, însă în durere

Nu am venit să-Ți cer anestezii,

Ci să mă-mbraci, Părinte, cu putere

Și foc să-mi dai, să pun în poezii.

Și-n evul nou, intrat în carantină,

Contaminat de întuneric gros,

Să duc din Torța cerului lumină,

Călăuzindu-mi frații spre Cristos.

Simion Felix Marțian

Vulcan, 27 februarie 2016